Veinticinco de Diciembre

Veinticinco de Diciembre niko ha´e peteĩ táva oĩva yvyvore San Pedrope, Paraguái retã ryepýpe. Opyta 117 Km. táva Paraguaygui.

Ñepyrũrã yma, ymaite; ary 1800 rupi oho ypy Veinticíncope mayma paraguáigua oñangarekóva mymbáre ha omba´apóva oñemitỹ kokuépe opáichagua mba´erepyrã ha tembi´urã avei. Upérõ ko tenda ojehero Tava´i. Ohasa rire heta ary oje´e avei chupe "Cenizal". Ha upéima oñembohéra ko´ag̃aguáicha. Oĩvoi peteĩ purahéi hérava "Querido Veinticinco de Diciembre", españa ñe´ẽme.

Ko´ag̃a ramo guarã katu upe tava´ígui oiko ava aty, katupy´rýpe omba´apóva omotenode opáichagua tembiapo. 30 jasypoapy, ary 1973-pe, Veinticinco de Diciémbregui oiko peteĩ Distrito omboguapýva Tavao, Tahachi Róga, Tupão, Tasyo ha y rehe oñangarekóva, opa mba´e Ley Nº 396 rupi.
Pe tape III Gral. Elizardo Aquino ningo, ohasa upérupi. Kóva ko tape asfaltado ombojuaju hína tavusu Paraguay, táva Pedro Juan Caballero ndive, oĩva Vrasil mboipýri, tetã vore Amambai pe.

 Moõpa oĩ 
Veinticinco de Diciembre rejuhúta hína ko´ã marandu rupive, tereime reimehápe yvy ape apu´a javeve. Ejesarekomi:

 Latitud:-24.7
 Longitud:-56.55
 Yvatekue: 117 msnm (Metros Sobre el Nivel del Mar)
 Zona Horaria: Asunción (GMT-4)(GMT-3)
 Título: tenda ojeikoha
 Oñehenói: 25 de diciembre

Veinticinco de Diciembre oja yvatégotyo táva Itakuruvi del Rosario rehe omopa´ũ chupekuuéra ysyry Tapirakuaĩ ojepysóva 24.550 m ñemby gotyo 82º 11´W.

Kuarahy resẽgotyo katu ojuaju táva Unión ha San Estanislao rehe. Ko´ápe jajuju ysysry Takuary osẽ guive ysysry Hondo guive ho´a peve ysyry Morotĩ ha yvyty Ka´aguasu (San Joaquín) mboipýri; Karugua Plantel ha karugua San Rafael peve, ho´ahápe ysyry Mbutuy, oipe´a Veinticinco de Diciembre táva Simón Bolívargui. Peva pe línea oho kuarahyreikégotyo 25º 20' ñemby kuarahyresẽgotyo ha ipuku 11 km.

Kuarahyreikevo oĩ Villa del Rosario, kóva ko táva oja Veinticinco rehe 9.070 m pukukue aja S.05º 21´W.

Ñemby gotyo katu jajuhu Arroyos y Esteros ha Juan de Mena, ko´ãvagui oñemboja´o peteĩ línea 16.550 m ipukúva ha ohóva kuarahyreikévo S.75º 56´W ha avei ysyry Hondo. Ko ysyry ojepyso 12.245 m pukukue kuarahyresẽ gotyo S.83º 16´E osẽ peve ysyry Takuarýpe. Ojei III Departamento de la Cordillera, ysyry Manduvirã ha avei ysyry Tovatĩry rupive.

 Y ha Yvyty Rehegua Marandu 
Veinticíncope oĩ hina pe ysyry Mbutuy, omohe´õva pe karugua ogueraháva héra avei ha´eva hína Mbutuy. Tuju Jetyty ha Piripuku iñasãi Juan de Mena ha Presbitero Fidel Maíz gotyo.
Ikatu avei jaguerohory ysyry Tovatĩry ha Manduvirã, omomombyrýva chupe táva Arroyos y Esterosgui opytáva yvyvore Cordillerape.
Yvytykuéra katu sa´i oĩ, peteĩminte voí jajuhu, upéva ha´e hina Ka'aguasu yvyty yvate oñepyrũva táva San Joaquín mboipyri ha oho yvategotyo oñug̃uaitĩ peve Amambái ha Mba´rakaju yvyty ndive.

 Tenda Techapyrã ha Ambue 
300px|thumb|Ysyry Mbutuy ñembopiro´yha Santa Rosa-pe
Ka´aguy hovyũ asýva ha ysyry Mbutuy ningo techapyrã ojeguerohoryvéva ko tenda kóvape. Upéichante avei ñu porã ojepysóva kuarahy resẽ guive kuarahy reike peve. Kuarahy resẽ gotyo jahecha tenda iporãmbajepéva, oĩ rupi Yvyty Ka'aguasu, umíva mbytérupi iñapysẽ ko´etĩ. Kuarahy reikévo katu, ojepyso ysyry Mbutuy omohe´õva ha karugua Chipa oñehenóiva, umírupi jahecha guyraita iporãmbajepéva ha pirity ijojaha´ỹva. Távape katu oĩ umi ñemuha guasu, tavao, tasyo, óga tekojoja ha py´aguapy omotenondéva, tupão, mbo´ehao, mbo´ehao guasu, ha oñemopyenda avei ESSAP, COPACO ha ANDE ñeñangarekoha, Estado mba´éva.

Oñemyi hag̃ua katu oĩ mba´yru guata oku´éva táva rehe ha umi ijarére. Karréta, kõiriri, móto ha mba´e oipuru kyre´ỹ avei ko távape. Oime avei peteĩ táxipe oporogueraháva ha oguerojáva opa mba´e. Tape kuéra katu ndaha´éi iporãmbáva oky jave. Upévare oĩ oipykúiva hape yvýrupiete térã kavaju ári.

Rehoséramo Paraguaýpe, rejoko va´erã mba´yruguata tape´yképe. Iporãmbajepéva mba´yrumýi ou ha oho tape guasu ári. Paraguay guive 25 peve ojehepyme´ẽ 25.000 guarani ha, 25 guive Paraguay peve katu 20.000 guaranínte. Tape ojeipykúi mokõi aravo pukukue aja reguahẽ hag̃uã tavaguasúpe, taha´e ha´éva mba´yrúpe.

San Miguelpe oĩ "Sol Tropical", oje´eha. Tenda porã ohohápe opaichagua tapicha oñemboyvytu ha ovy´ami arapokõindy jave térã arete javéramo. Upéichante avei ojejapo jeroky ha vakapiporehe ñembosarái.

25-pe ningo ndahakuetéivai, 25 ºC ombojoja ary pukukue aja, ha katu arahakúpe péva ojupi 38º ari. Ha ro´yetéramo og̃uahẽ 1 ºC-pe. Oky tuichaicha voi jasypa, jasypateĩ ha jasyparundy pukukue aja.

Ko tenda iporãitereígui, ikatu nde reho reñemboyvytu upérupi, resẽ reguata ñúre, rejupi kavaju´ári, rejesareko ka´aguýre térã remoha´anga umi mba´e porãita oĩva upérupi ha pe jerére.

San Valta ára ojeguromandu´a 6, jasyteĩ ary oúva guivépente voi, ha ojejapo vy´aguasu távape ha tupãópe avei. Hetaite tapicháningo oho ko´ã mba´e rã. Asociación de Jinetes Veinticinco de Diciembre pegua katuete ojapo, kavaju ñembokatupyry, mymba ñemoñarõ ha jeroky guasu upevarã.

 Arandu ha Mbo´ehaokuéra 
Veinticinco de Diciembrepe oĩ Mbo´ehao Emilio Gómez Zelada ha Arandu Róga Emilio Gómez Zelada. Heta mbo´ehao ha arandu rógakuéra isarambi opárupi pe táva jererehe avei. Yvyvore´i Mboi´y, Potrero Yvate, San Miguel, Santa Rosa, San Juan Bosco ha ambué tendárupi avei.
Ha katu ndaipóri universidad. 

 Tembiapo ha Mba´erepy Rehegua
150px|thumb|Karreta veinticíncope
Ko tenda kóvape ningo oñeñemitỹ kumanda, avati, mandi´o, sésamo ha avei ojejapo escencia de Pettit Graïn. Oñemongakuaá jety, merõ ha sandía ojehepyme´ẽ hag̃ua upéi ñemuha guasu oĩva Paraguaýpe. Upéicha avei oĩ heta takuare´ẽndy, petỹndy, mamónety ha pakovaty.
Hetaiterei oĩ vaka, kure, ryguasu, ovecha, kavaju, guinea ha ambue mymba oñemongakuaáva tembi´urã ha ojehepyme´ẽ va´erãichagua avei.

 Ikatu Rema´ẽmi 
 Connmons Wikipedia 
 Sitio Web Pueblos de Paraguay.
 Veinticinco de Diciembre.
 Coord. geográficas e imágenes satelitales de Veinticinco de Diciembre

Ñemohenda:Paraguái tava
Ñemohenda:Tetãvore San Pedro